Diari Oficial de la Generalitat Valenciana


Sumari del DOGV 4334, del 12-09-2002 (2002/9725)

DECRET 150/2002, de 10 de setembre, del Govern Valencià, pel qual es modifica el Decret 30/2002, de 26 de febrer, del Govern Valencià, pel qual es crea l'Observatori de Dret Civil Valencià.
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/09/10/150/dof/vci/html**

### Dades del document

Número de DOGV
:   4334

Data del DOGV
:   12-09-2002

Secció del DOGV
:   I. DISPOSICIONS GENERALS

Número del document
:   2002/9725


Data del document
:   10-09-2002

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Observatori de Dret Civil Valencià
    * legislació
    * Dret civil
    * reglament intern

DECRET 150/2002, de 10 de setembre, del Govern Valencià, pel qual es modifica el Decret 30/2002, de 26 de febrer, del Govern Valencià, pel qual es crea l'Observatori de Dret Civil Valencià. [2002/A9725]
  
El 4 de març del present any, el Diari Oficial de la Generalitat Valenciana publicava el Decret 30/2002, de 26 de febrer, del Govern Valencià, pel qual es crea l'Observatori de Dret Civil Valencià, inserint com a annex la seua regulació.
  
L'article 3 de l'esmentat annex establix en el seu número u la seua composició, i fixa al seu paràgraf segon un representant per cadascuna de les universitats públiques de la Comunitat Valenciana, a proposta del seu òrgan de govern. I havent-se detectat una errada respecte d'això, al no haver contemplat la participació de les universitats privades de la Comunitat Valenciana, de la col·laboració de les quals no es pot prescindir, ja que des del principi han manifestat el seu interés a col·laborar amb la Generalitat Valenciana en el projecte de recuperació del dret civil valencià, és procedent rectificar d'ofici l'omissió detectada i, en conseqüència, afegir al paràgraf de referència quan es referix a un representant de cada una de les universitats públiques de la Comunitat Valenciana l'expressió «i privades».
  
D'altra banda, havent ja entrat en vigor el decret de referència, en l'article 3 del qual es designa com a vocal el fiscal en cap del Tribunal Superior de Justícia de la Comunitat Valenciana, s'ha tingut coneixement, per conducte del dit fiscal en cap del Tribunal Superior de Justícia de la Comunitat Valenciana, de l'informe de la Fiscalia General de l'Estat, de 24 de maig de 2002, en el qual li ordena que s'abstinga de prendre part en la constitució de l'Observatori de Dret Civil Valencià, atés que, en absència d'una llei estatal que preveja la integració de membres del Ministeri Fiscal en organismes administratius territorials d'esta naturalesa, no es pot reconéixer validesa en este aspecte concret a un instrument normatiu no estatal d'àmbit territorial limitat a una comunitat autònoma i de rang inferior a llei. I considera que, des del punt de vista substantiu, la integració en l'Observatori de Dret Civil Valencià del més alt representant del Ministeri Fiscal a la Comunitat Valenciana, al incorporar-se a un organisme amb funcions de consulta i assessorament per a l'actualització i elaboració de lleis reguladores de relacions jurídiques privades, adscrit a la Conselleria de Justícia i Administracions Públiques de la Comunitat Valenciana, resulta de difícil compatibilitat amb la funció constitucional que en defensa de la legalitat li correspon exercir des de la pròpia institució del Ministeri Fiscal, de defensa de la legalitat que té lloc en el moment d'aplicar i interpretar totes les disposicions normatives de qualsevol rang que s'elaboren, incloses les específiques pròpies del dret civil valencià que es pretenen desenvolupar o actualitzar pel Govern Valencià, ja que la Fiscalia assessoraria prèviament per mitjà del seu fiscal en cap, d'integrar-se en l'Observatori.
  
Es conclou, per tant, que la participació en funcions d'assessorament del fiscal en cap de la Fiscalia del Tribunal Superior de Justícia en el citat Observatori podria comprometre l'aparença o imatge d'imparcialitat del Ministeri Fiscal si fóra necessària la seua intervenció en defensa de la legalitat davant dels tribunals o altres organismes en hipotètiques actuacions vinculades a l'àmbit de les relacions jurídiques privades regulades per normes de dret civil valencià.
  
En congruència amb allò que s'ha exposat, és procedent modificar la composició de l'Observatori de Dret Civil Valencià, incloent un representant per les universitats privades de la Comunitat i excloent el fiscal en cap del Tribunal Superior de Justícia de la Comunitat Valenciana, amb la qual cosa el nombre de components queda intacte.
  
En virtut d'això, a proposta del conseller de Justícia i Administracions Públiques i després de la deliberació del Govern Valencià, en la reunió del dia 10 de setembre de 2002,
  
DECRETE
  
Article únic
  
Modificar l'article 3, Composició, de l'annex del Decret 30/2002, de 26 de febrer, del Govern Valencià, pel qual es crea l'Observatori de Dret Civil Valencià, en el següent sentit: en el número 1, segon paràgraf, s'afig darrere d'«Un representant de cada una de les universitats públiques» l'expressió «i privades» de la Comunitat Valenciana, a proposta del seu òrgan de govern.
  
I se suprimix el paràgraf següent: «El fiscal en cap del Tribunal Superior de Justícia de la Comunitat Valenciana».
  
DISPOSICIÓ FINAL
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 10 de setembre de 2002
  
El president de la Generalitat Valenciana,
  
JOSE LUÍS OLIVAS MARTÍNEZ
  
El conseller de Justícia i Administracions Públiques,


Còpia Permalink ELI